Arbejdsulykken skete klokken 11:30 på Sygehus Nord i Urbansgade i Aalborg. - Nogle medarbejdere er ved at flytte et stort stålskab på ca. 900 kilo fra et rum til et andet. De har sat skabet så det kan køre, men det tipper. - Her kommer manden i klemme mellem en væg og skabet. Han har svære kvæstelser på overkroppen, oplyser vagtchef ved Nordjyllands Politi, Michael Elkjær. Beredskabscenter Aalborg var på sygehuset for at flytte materialer, da ulykken indtraf. - Vi er alle dybt berørte over det, der er sket, siger Peter Reinau, Beredskabsinspektør hos Beredskabscenter Aalborg. Manden er bragt til Aalborg Universitetshospital i kritisk tilstand, lyder det fra Nordjyllands Politi.

Opsummering:
En mand fra Beredskabscenter Aalborg er kommet alvorligt til skade i en arbejdsulykke på Sygehus Nord i Aalborg.